CELEX: 62000CJ0285
Language: da
Date: 2001-05-10
Title: Domstolens Dom (Fjerde Afdeling) af 10. maj 2001. # Kommissionen for De Europæiske Fællesskaber mod Den Franske Republik. # Traktatbrud - Manglende gennemførelse af direktiv 89/48/EØF inden for den fastsatte frist - Anerkendelse af eksamensbeviser, der giver adgang til erhverv som psykolog. # Sag C-285/00.

Avis juridique important

|

62000J0285

Domstolens Dom (Fjerde Afdeling) af 10. maj 2001.  -  Kommissionen for De Europæiske Fællesskaber mod Den Franske Republik.  -  Traktatbrud - Manglende gennemførelse af direktiv 89/48/EØF inden for den fastsatte frist - Anerkendelse af eksamensbeviser, der giver adgang til erhverv som psykolog.  -  Sag C-285/00.  

Samling af Afgørelser 2001 side I-03801

ParterDommens præmisserAfgørelse om sagsomkostningerAfgørelse
Nøgleord

Medlemsstater - forpligtelser - gennemførelse af direktiver - manglende gennemførelse ubestridt (Art. 226 EF) 

Parter

I sag C-285/00, Kommissionen for De Europæiske Fællesskaber ved B. Mongin, som befuldmægtiget, og med valgt adresse i Luxembourg, sagsøger, mod Den Franske Republik ved J.-F. Dobelle og C. Bergeot-Nunes, som befuldmægtigede, og med valgt adresse i Luxembourg, sagsøgt, "angående en påstand om, at det fastslås, at Den Franske Republik har tilsidesat de forpligtelser, der påhviler den i henhold til Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed (EFT 1989 L 19, s. 16), idet den ikke har vedtaget særlige regler om anerkendelse af eksamensbeviser, der giver adgang til erhvervet som psykolog, med henblik på at gennemføre direktivet for så vidt angår dette erhverv, har DOMSTOLEN (Fjerde Afdeling) sammensat af afdelingsformanden, A. La Pergola, og dommerne D.A.O. Edward (refererende dommer) og C.W.A. Timmermans, generaladvokat: D. Ruiz-Jarabo Colomer justitssekretær: R. Grass, på grundlag af den refererende dommers rapport, og efter at generaladvokaten har fremsat forslag til afgørelse den 22. februar 2001, afsagt følgende Dom 

Dommens præmisser

1 Ved stævning indleveret til Domstolens Justitskontor den 20. juli 2000 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Den Franske Republik har tilsidesat de forpligtelser, der påhviler den i henhold til Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed (EFT 1989 L 19, s. 16), idet den ikke har vedtaget særlige regler om anerkendelse af eksamensbeviser, der giver adgang til erhvervet som psykolog, med henblik på at gennemføre direktivet for så vidt angår dette erhverv. 2 Ved direktiv 89/48 blev der indført en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed. Direktivet omfatter de lovregulerede erhverv, dvs. erhverv, hvor der enten direkte eller indirekte ifølge love eller administrative bestemmelser kræves et eksamensbevis for at optage eller udøve erhvervet. 3 I henhold til direktivets artikel 12 skulle medlemsstaterne træffe de nødvendige foranstaltninger for at efterkomme direktivet inden for en frist på to år fra dets meddelelse og straks underrette Kommissionen herom. 4 Kommissionen indledte traktatbrudsproceduren ved en åbningsskrivelse af 17. september 1997 og gjorde heri gældende dels, at direktiv 89/48 ikke var blevet gennemført for så vidt angår erhvervet som psykolog, dels at de i direktivet fastsatte principper ikke blev anvendt på ansøgninger om anerkendelse af eksamensbeviser som psykolog, der var erhvervet i en anden medlemsstat. 5 Den 26. juni 1998 besvarede den franske regering åbningsskrivelsen med, at den havde bragt det konkrete tilfælde af manglende anvendelse af de principper, der er fastsat i direktiv 89/48, der som eksempel var nævnt i åbningsskrivelsen, i orden, og at den havde indledt den nødvendige procedure med henblik på at bringe de nationale bestemmelser i overensstemmelse med fællesskabsretten. 6 Kommissionen modtog imidlertid ikke nærmere oplysninger om et lovforslag til gennemførelse af direktiv 89/48 for så vidt angår erhvervet som psykolog og heller ikke en tidsplan vedrørende vedtagelsen af et sådant forslag og fremsatte derfor den 15. oktober 1998 en begrundet udtalelse over for Den Franske Republik, hvori den anmodede den om at træffe de nødvendige foranstaltninger med henblik på at efterkomme udtalelsen inden for en frist på to måneder fra dens meddelelse. 7 Da Kommissionen ikke havde modtaget nogen oplysninger fra den franske regering, der gav den grundlag for at antage, at Den Franske Republik endeligt havde udstedt de nødvendige bestemmelser for at overholde sine forpligtelser i henhold til direktiv 89/48 og sat bestemmelserne i kraft, anlagde Kommissionen den foreliggende sag. 8 I svarskriftet har den franske regering ganske vist gjort gældende, at den på et møde i Conseil des ministres den 5. september 2000 vedtog et forslag til en bemyndigelseslov, bl.a. med henblik på at sikre gennemførelsen af direktiv 89/48, men den har anerkendt, at den ikke har gennemført direktivet korrekt for så vidt angår erhvervet som psykolog, som i Frankrig er et lovreguleret erhverv. 9 Der må herefter gives Kommissionen medhold i dens påstand. 10 Det må således fastslås, at Den Franske Republik har tilsidesat de forpligtelser, der påhviler den i henhold til direktiv 89/48, idet den ikke har vedtaget særlige regler om anerkendelse af eksamensbeviser, der giver adgang til erhvervet som psykolog, med henblik på at gennemføre direktivet for så vidt angår dette erhverv. 

Afgørelse om sagsomkostninger

Sagens omkostninger 11 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Den Franske Republik tilpligtes at betale sagens omkostninger, og Den Franske Republik har tabt sagen, bør det pålægges den at betale sagens omkostninger. 

Afgørelse

På grundlag af disse præmisser udtaler og bestemmer DOMSTOLEN (Fjerde Afdeling) 1) Den Franske Republik har tilsidesat de forpligtelser, der påhviler den i henhold til Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed, idet den ikke har vedtaget særlige regler om anerkendelse af eksamensbeviser, der giver adgang til erhvervet som psykolog, med henblik på at gennemføre direktivet for så vidt angår dette erhverv. 2) Den Franske Republik betaler sagens omkostninger.